Zs. Simon, minister pôdohospodárstva SR: (2003-07-03):
V oblasti programov PHARE programová implementačná jednotka PHARE ministerstva pôdohospodárstva k 3. 7. 2003 koordinuje 4 projekty PHARE, ktoré sú v stave implementácie a 2 projekty v stave programovania. V rámci finančného memoranda  roku 2000 bolo vyčerpaných doteraz 37 mil. 122 582 korún, čo predstavuje 78,04 %. V projekte v rámci finančného memoranda roku 2001, ktoré je podpísané, sa podarilo vyčerpať 38 mil. 495 641 korún, čo je 81,88 %. V rámci finančného memoranda 2002 sa realizujú v súčasnosti projekty v hodnote 600 tisíc eúr so spolufinancovaním, tieto sú v stave programovania, ale verím, že tak ako v prvých dvoch finančných memorandách, tak aj v tomto budeme vedieť čerpať na dosť vysokej úrovni, povedal by som, na úrovni 100 %, keď ešte do konca roka máme možnosť tieto prostriedky vyčerpať. Dovoľte mi, aby som sa trošku obšírnejšie vyjadril k realizácii predvstupových programov SAPARD, pretože tieto sú podkladom čerpania štrukturálnych opatrení po vstupe. Chcel by som povedať, že 30. 6. 2003 regionálne pobočky agentúry SAPARD prvýkrát museli byť otvorené dlhšie, pretože preberali večer do 17.00 až 19.00 hodiny projekty, lebo za posledný mesiac sme dostali 258 žiadostí. Celkovo agentúra SAPARD k dnešnému dňu, teda k 30. 6. eviduje 455 žiadostí v celkovej výške uznateľných nákladov 4,66 mld. korún. Požiadavka na zdroje z programu SAPARD predstavuje pri 455 prijatých žiadostiach sumu verejných výdavkov 3,24 mld. korún, čo je 149 % disponibilných verejných výdavkov schválených podľa ročnej alokácie na rok 2000 a 2001. Samozrejme, toto sú predbežné údaje, preetože tieto projekty nie sú ešte všetky vyhodnotené. Chcel by som povedať, že z týchto 455 žiadostí bolo zatiaľ schválených 182 a schválenie projektu znamená, že sme splnili všetky náležitosti a jeho realizácia sa môže začať. 182 schválených projektov spolu vo výške verejných výdavkov 941 mil. Sk predstavuje 43 % disponibilných prostriedkov na rok 2000 a 2001. Nárast žiadostí nastal až v mesiaci jún, keď bolo zaregistrovaných 258 žiadostí, čo bolo spôsobené najmä prijatím 51 žiadostí na pozemkové úpravy a 161 žiadostí v rámci opatrenia 4B diverzifikačné činnosti vo vidieckom priestore neprinášajúce podstatnejšie výnosy, kde sú prijímateľmi podpory obce. Ide o to, že ministerstvo v predchádzajúcom období doplnilo všetky opatrenia, na ktoré je možné čerpať prostriedky. Hlavne ide o opatrenie č. 1, kde sme rozšírili o sektor hovädzieho dobytka a ošípaných a sektor 4B diverzifikačná činnosť pre obce. V tejto oblasti sme viedli intenzívnu komunikáciu so ZMOS-om, VÚC, aby obce čerpali tieto prostriedky, pretože tieto prostriedky môžu použiť na budovanie infraštruktúry a je tu 100 % uznateľných nákladov a javí sa, že práve táto práca nám teraz prináša výsledky, pretože 161 žiadostí ukazuje výsledok našej práce, že dnešný stav požiadaviek už oveľa prekračuje možnosti SAPARD-u, budeme musieť robiť posunutie alokácií, aby sme mohli týmto požiadavkám v rámci opatrenia 4B vyhovieť. Ale dovoľte mi, aby som v krátkosti rozobral aj ďalšie opatrenia. Opatrenie č. 1 – investície do poľnohospodárskych podnikov. Tu bolo zaregistrovaných spolu 58 žiadostí. Doteraz bolo schválených 34, ktoré predstavujú čerpanie 23 % disponibilných výdavkov na toto opatrenie. V oblasti č. 2 bolo prijatých 128 žiadostí, z ktorých bolo schválených 72, ktoré predstavuje čerpanie na úrovni 58 %. Opatrenie 4A – diverzifikácia poľnohospodárskych činností. Tu bolo podaných a zaregistrovaných žiadostí 40, schválených 16 s celkovou alokáciou 35 %. Najmenej žiadostí bolo podaných na opatrenie č. 5 – lesné hospodárstvo – v počte 17 projektov, z ktorých 9 bolo schválených a úroveň čerpania predstavuje 82 %. Chcel by som povedať, že ministerstvo má v kompetencii posunutie finančných prostriedkov v rámci jednotlivých operácií a budeme k tomu pristupovať tak, aby sme všetky prostriedky, ktoré môžeme čerpať a máme projekty, vyčerpali. Chcel by som upriamiť vašu pozornosť na skutočnosti, že bolo ťažké zabezpečiť na programy spolufinancovania a predfinancovania u tých opatrení, kde súkromné osoby na ziskové opatrenia potrebujú zabezpečiť peniaze. Práve preto ministerstvo začalo intenzívne komunikovať so Slovenskou záručnou bankou, kde sme vytvorili spolu jeden projekt, kde je možné už dnes poskytnúť zábezpeku na  projekty na prostriedky pre komerčné banky na predfinancovanie týchto projektov. Čas je preč, tak som skončil. Z. Martináková, podpredsedníčka NR SR: Skončili ste. Pani poslankyňa Tkáčová – doplňujúca otázka.